Veterinaar- ja toiduamet kontrollis käesoleva aasta esimesel poolaastal varasemast põhjalikumalt kauplejaid, kes müüvad toitu (sh toidulisandeid) veebipoes. Tulemustest selgus, et probleeme esines ligikaudu 80% valimisse kuulunud e-poodidest.
Ameti toiduosakonna juhataja Heneli Lambi sõnul osutus kõige sagedasemaks veebipoodidele märkuse tegemise põhjuseks kohustusliku toidualase teabe puudumine. “Nähtus, et tihti jäetakse esitamata informatsioon toidu koostisosade, sealhulgas allergeenide kohta. Ometi on teave koostisosade, allergeenide, energiasisalduse ja toitainete koguste kohta teadliku ostuotsuse tegemiseks tähtis,” märgib ta.
Teostatud järelevalve näol oli tegemist e-kaubanduse plaanilise kontrolliga. Kokku kontrolliti nõuetele vastavust 33s e-poes. Tagamaks nõuetekohase toidualase teabe esitamine, viiakse Lambi sõnul e-kaubanduse kontrolli plaaniliselt läbi ka edaspidi. “Toidu müümine interneti kaudu kogub kiiresti populaarsust. Lisaks pakub valdav enamus suuremaid toidukaupade kette juba täna võimalust toitu veebi teel koju tellida,” selgitab ta vajadust järelevalvega jätkata.